[pic] | COMISIA EUROPEANĂ |

Bruxelles, 13.10.2010

COM(2010) 558 final

RAPORT AL COMISIEI CĂTRE PARLAMENTUL EUROPEAN

Al 28-lea raport anual privind activită țile antidumping, antisubvenție și de salvgardare ale Uniunii Europene (2009) SEC(2010) 1194

RAPORT AL COMISIEI CĂTREPARLAMENTUL EUROPEAN

Al 28-lea raport anual privind activită țile antidumping, antisubvenție și de salvgardare ale Uniunii Europene

(2009)

Introducere

Prezentul raport pentru anul 2009 este înaintat Parlamentului European în urma rezoluției acestuia din 16 decembrie 1981 privind activitățile antidumping ale Uniunii Europene și a raportului comitetului său privind industria, comerțul exterior, cercetarea și energia.

Acest scurt raport oferă o prezentare generală a evenimentelor importante din cursul anului 2009 și este completat, ca și în anii precedenți, de un document de lucru mai detaliat al serviciilor Comisiei, însoțit de anexe detaliate. Prezentul raport urmează aceeași structură generală a documentului de lucru, inclusiv toate titlurile sale, pentru a facilita trimiterile la informații mai cuprinzătoare.

Prezentul raport și documentul de lucru integral se află, de asemenea, la dispoziția publicului, la adresa http://ec.europa.eu/trade/issues/respectrules/anti_dumping/legis/index_en.htm

1. PREZENTARE GENERALă A LEGISLAțIEI

Anchetele antidumping, antisubvenții și de salvgardare se efectuează pe baza regulamentelor de bază ale Consiliului. Documentul de lucru oferă o prezentare generală a legislației existente. Textele de bază antidumping și antisubvenții vor fi denumite în continuare „regulamentul (regulamentele) de bază”.

2. CONCEPTE DE BAZă

Titlul 2 din documentul de lucru oferă o prezentare generală a terminologiei și a procedurilor utilizate în cadrul anchetelor privind instrumentele de protecție comercială (IPC).

3. REVIZUIREA INSTRUMENTELOR DE PROTECțIE COMERCIALă – TIMPUL DE GÂNDIRE A ÎNCEPUT

Revizuirea instrumentelor de protecție comercială, lansată în 2006 (denumită în continuare „procesul cărții verzi”), este în continuare suspendată din cauza unei lipse evidente de consens între statele membre și Parlamentul European. Cu toate acestea, UE consideră în continuare că o revizuire periodică poate contribui la asigurarea menținerii eficienței instrumentelor de protecție comercială ale UE ca răspuns la practici comerciale incorecte. Comisia intenționează să revină asupra discuției cu privire la posibilitatea de continuare a finisării instrumentelor noastre. În acest context, comisarul pentru comerț a declarat la audierea din 2009 din Parlamentul European că există deschidere din partea Comisiei pentru o dezbatere pe această temă, dar că trebuie să fie îndeplinite anumite condiții înainte de lansarea unui astfel de proces. Un element important ar fi să se aștepte rezultatele negocierilor privind instrumentele de protecție comercială din cadrul Agendei de dezvoltare de la Doha a OMC. Acest punct de vedere este împărtășit de majoritatea părților interesate.

Între timp, la mijlocul anului 2009, după o fază de consultare intensă și de mare extindere, Comisia a căzut de acord cu statele membre asupra modalităților de îmbunătățire a transparenței în anchetele de protecție comercială. Măsurile propuse (de exemplu refacerea site-ului internet al instrumentelor de protecție comercială; asistență specifică pentru IMM-uri; comunicare îmbunătățită etc.) se pot aplica fără nicio schimbare legislativă, iar punerea în aplicare deplină este așteptată să se realizeze până la finalul anului 2010.

4. STATUTUL DE țARă CU ECONOMIE DE PIAță

În sensul anchetelor antidumping, o țară poate fi considerată o economie de piață integrală dacă îndeplinește cinci criterii care sunt stabilite în detaliu în documentul de lucru atașat la prezentul raport.

În cursul anului 2009, serviciile Comisiei au continuat să evalueze cereri pentru recunoașterea statutului de economie de piață la nivel național din partea Chinei, Vietnamului, Armeniei, Kazahstanului și Mongoliei. De-a lungul anului, toate aceste cinci țări au continuat să furnizeze informații suplimentare în sprijinul cererilor lor, iar dosarele se află în diferite stadii de progres. În mai 2009, autoritățile Republicii Belarus au adresat Comisiei o cerere oficială de acordare a statutului de economie de piață. Comisia va începe analizarea acestei cereri imediat ce va fi depusă documentația completă.

În plus față de câteva întâlniri bilaterale cu țările în cauză, cea de-a 9-a întâlnire a grupului de lucru dedicat statutului de economie de piață al Chinei a avut loc la Bruxelles, în iulie 2009, într-o atmosferă pozitivă și constructivă. Propunerea Comisiei de lansare a unui studiu privind practicile contabile în China a fost acceptată în cele din urmă de China în toamna anului 2009. Comisia a publicat documentul de licitație relevant la finalul anului 2009. Rezultatul studiului respectiv va fi disponibil la finalul anului 2010. În cea de-a doua jumătate a anului 2009, Comisia a început să lucreze la un raport suplimentar asupra evaluării statutului de economie de piață al Chinei, care se așteaptă acum să fie finalizat la începutul anului 2010.

În aprilie 2009, Comisia și-a reiterat dispoziția de a realiza o nouă misiune de verificare la fața locului în Mongolia. Mongolia a răspuns pozitiv propunerii Comisiei și au început discuțiile cu privire la pregătirea misiunii.

În august 2009, Comisia a adresat întrebări suplimentare guvernului din Kazahstan privind evoluții recente ale legislației care ar putea avea un impact asupra costurilor și prețurilor în anchetele antidumping.

Primul raport de evaluare privind statutul de economie de piață al Armeniei a fost finalizat de serviciile Comisiei în 2009 și a fost transmis Consiliului în decembrie 2009. Raportul a concluzionat că Armenia a făcut progrese reale în anumite domenii, îndeplinind două din cele cinci criterii pentru statutul de economie de piață.

Cel de-al doilea raport de evaluare cu privire la Vietnam era aproape de finalizare la finalul anului 2009.

5. INSTRUMENTE DE PROTECțIE COMERCIALă – STRATEGIA PRIVIND MATERIILE PRIME

Instrumentele de protecție comercială oferă anumite instrumente de abordare a unor consecințe ale distorsiunilor în furnizarea de materii prime, în conformitate cu politica generală comercială a Comisiei privind materiile prime. În 2009 s-au impus măsuri definitive antidumping asupra elementelor de fixare originare din China. În contextul acestei anchete, cinci întreprinderi chineze selectate în eșantion ceruseră tratament de societate care funcționează în condițiile unei economii de piață. Cu toate acestea, tuturor celor cinci le-a fost refuzat TEP deoarece costurile celui mai important factor de producție, sârma laminată din oțel, nu reflectau în esență valorile de piață, astfel cum se cerea în articolul 2 alineatul (7) litera (c) din regulamentul de bază. Acesta a fost primul caz de refuz al TEP din acest motiv.

Se ține cont de existența acestor distorsiuni și la evaluarea cererilor de acordare a statutului de economie de piață din partea economiilor planificate. În acest context, rolul țării vizate se examinează în funcție de interferența acesteia în piață și de orice politici care au ca rezultat prețuri distorsionate pentru materiile prime.

6. ACTIVITățI DE INFORMARE șI DE COMUNICARE/ CONTACTE BILATERALE

6.1. Întreprinderi mici și mijlocii (IMM-uri)

Comisia recunoaște rolul important pe care îl joacă IMM-urile în economia UE. Comisia este conștientă și de faptul că IMM-urile, implicate fie în calitate de producători, importatori sau utilizatori în anchetele de protecție comercială inițiate de Comisie, fie în calitate de exportatori în anchetele inițiate de țări terțe, au dificultăți să participe la astfel de anchete.

Serviciul de asistență în materie de protecție comercială pentru IMM-uri a fost înființat din cauza complexității procedurilor IPC, în special pentru IMM-uri, având în vedere dimensiunea lor redusă și fragmentarea lor. Rolul său este de a aborda aspecte și probleme proprii IMM-urilor privind IPC, atât de ordin general, cât și specific. O parte a site-ului internet dedicat IPC este consacrată IMM-urilor și face referire la punctele de contact ale serviciului de asistență în materie de protecție comercială. În cursul anului 2009, acest site internet a fost refăcut complet, în sensul sporirii accesibilității și facilității de utilizare, mai ales pentru IMM-uri.

În 2009, aceste puncte de contact au primit numeroase cereri de informații, care au fost toate tratate imediat. Aceste cereri vizau atât procedurile IPC, cât și conținutul acestora.

La finalul anului 2009, Comisia a lansat un studiu de identificare a necesităților IMM-urilor în cele 27 de state membre atunci când acestea depun o plângere sau participă la anchete de protecție comercială în calitate de importator sau de utilizator. Rezultatul studiului ar trebui să includă și propuneri specifice cu privire la modalitățile prin care Comisia ar putea ajuta mai bine IMM-urile în toate domeniile unor astfel de anchete.

S-a selectat un contractant, iar raportul final asupra studiului va fi finalizat în ultimul trimestru al anului 2010.

6.2. Contacte bilaterale/activită ți de informare – industrie și țări terțe

Un seminar privind protecția comercială pentru funcționari din țări terțe a fost programat pentru 2009, dar a trebuit să fie amânat pentru 2010. Cu toate acestea, au avut loc în 2009 mai multe contacte bilaterale dedicate discutării unor subiecte diferite legate de protecția comercială cu mai multe țări terțe printre care China, Coreea și Ucraina.

Tot în 2009 au avut loc mai multe întâlniri cu asociații-cheie ale părților interesate și cu întreprinderi, inclusiv mai multe evenimente organizate în colaborare cu Business Europe (mai precis, o întâlnire generală cu toți membrii cei mai importanți ai asociației și mai multe întâlniri bilaterale cu Comitetul Business Europe privind politica comercială), precum și, în aprilie 2009, un seminar de o zi cu cele mai relevante asociații ale importatorilor și distribuitorilor.

7. CONSILIERUL-AUDITOR

Anul 2009 a fost cel de-al doilea an complet de activitate al consilierului-auditor din cadrul DG Comerț, care a devenit operațional în aprilie 2007. Consilierul-auditor este atașat din punct de vedere administrativ Directorului General al DG Comerț, dar acționează în mod independent. El raportează Directorului General.

Principala atribuție a consilierului-auditor este de a garanta deplina exercitare a drepturilor la apărare în procedurile comerciale angajate în fața Comisiei Europene. De asemenea, consilierul-auditor oferă consiliere Directorului General al DG Comerț cu privire la aspectele legate de respectarea procedurilor și cu privire la orice problemă care rezultă din procedurile comerciale, dacă este cazul.

În 2009, consilierul-auditor a intervenit de 30 de ori în 24 de cazuri și a susținut 14 audieri. El a intervenit în diferite stadii ale anchetelor – în stadiul plângerii, la eșantionare, la acordarea TEP/TI, la alegerea țării analoge, în stadiul provizoriu, la angajamente și în stadiul definitiv. De asemenea, solicitările s-au referit la probleme apărute în aproape toate aspectele unei anchete.

Majoritatea solicitărilor de intervenție a consilierului-auditor în 2009 s-au referit la accesul la dosarele neconfidențiale și la calitatea acestora. Celălalt domeniu principal de activitate a consilierului-auditor a fost reprezentat de programarea comunicărilor și de conținutul acestora.

Ar trebui să fie aprobată în curând o actualizare a orientărilor privind cooperarea dintre consilierul-auditor și serviciile de anchetă comercială. Apoi se vor publica pe site-ul internet al consilierului-auditor informații cu privire la conținutul acestora. Discuțiile cu privire la o decizie a Comisiei privind termenii de referință pentru consilierul-auditor al DG Comerț vor urma îndeaproape.

În documentul de lucru anexat raportului anual se pot găsi informații mai ample privind activitatea consilierului-auditor.

8. Prezentare generală a anchetelor șI A MăSURILOR ANTIDUMPING, ANTISUBVENțII șI DE SALVGARDARE

8.1. Generalită ți

La sfârșitul anului 2009, UE avea în vigoare 135 de măsuri antidumping (a se vedea anexa O) și 8 măsuri antisubvenții (a se vedea anexa P).

În 2009, 0,6 % din totalul importurilor în interiorul UE erau afectate de măsurile antidumping sau antisubvenții.

A se observa că detaliile privind aspectele care urmează se găsesc în documentul de lucru atașat la prezentul raport. Trimiterile la anexele documentului de lucru pot fi găsite lângă titluri.

8.2. Anchete noi (a se vedea anexele A-E și anexa N)

În 2009 au fost inițiate 21 de anchete[1]. Au fost impuse taxe provizorii în cadrul a 10 proceduri. 10 cauze s-au încheiat cu impunerea de taxe definitive. 11 proceduri s-au încheiat fără să se impună măsuri. 4 măsuri au expirat automat după durata de 5 ani.

8.3. Anchetele de reexaminare

Anchetele de reexaminare continuă să reprezinte o parte majoră din activitatea serviciilor IPC. În perioada 2005-2009, acestea au reprezentat 54 % din totalul anchetelor inițiate. Tabelul 2 din documentul de lucru furnizează informații statistice pentru anii 2005-2009.

8.3.1. Reexaminările efectuate în perspectiva expirării măsurilor (a se vedea anexa F)

Articolul 11 alineatul (2) și articolul 18 din regulamentele de bază prevăd expirarea măsurilor după cinci ani, cu excepția cazului în care o reexaminare efectuată în perspectiva expirării măsurilor demonstrează că acestea ar trebui menținute în forma lor inițială.

În cursul anului 2009 au fost inițiate 11 anchete de reexaminare în perspectiva expirării măsurilor. 5 reexaminări efectuate în perspectiva expirării măsurilor au fost încheiate cu o confirmare a taxei pentru o perioadă suplimentară de 5 ani. Nicio reexaminare efectuată în perspectiva expirării măsurilor nu s-a finalizat prin încheierea măsurilor.

8.3.2. Reexaminările intermediare (a se vedea anexa G)

Articolul 11 alineatul (3) și articolul 19 din regulamentele de bază prevăd reexaminarea măsurilor în timpul perioadei lor de valabilitate. Reexaminările se pot limita la aspectele referitoare la dumping/subvenționare sau prejudiciu.

În cursul anului 2009 au fost inițiate, în total, 14 reexaminări intermediare. 13 reexaminări intermediare s-au încheiat prin confirmarea sau modificarea taxei. 1 anchetă s-a finalizat prin încheierea măsurilor.

8.3.3. „Alte” reexaminări intermediare (a se vedea anexa H)

În decursul anului 2009, s-au inițiat 2 „alte” reexaminări, din afara domeniului de aplicare al articolelor 11 alineatul (3) sau 19 din regulamentele de bază.

6 astfel de reexaminări s-au încheiat în 2009 prin confirmarea sau modificarea măsurilor. Acestea au vizat, în mod specific, inter alia , acțiuni în urma unor sentințe judecătorești, proceduri OMS ISL, clarificări privind domeniul de aplicare al măsurilor etc.

8.3.4. Reexaminări referitoare la noi exportatori (a se vedea anexa I)

Articolul 11 alineatul (4) și articolul 20 din regulamentele de bază prevăd o reexaminare „pentru nou veniți” și, respectiv, „accelerată”, în scopul de a stabili o marjă de dumping individuală sau o taxă compensatorie individuală pentru noii exportatori situați în țara exportatoare în cauză care nu au exportat produsul în cursul perioadei de anchetă. Acești exportatori trebuie să arate că sunt cu adevărat exportatori noi și că au început efectiv să exporte către UE după perioada de anchetă. Dacă este așa, se poate calcula pentru ei o taxă individuală, care este de obicei mai redusă decât taxa la nivel național.

În 2009, au fost inițiate 6 anchete de reexaminare în ceea ce privește un nou exportator.

8.3.5. Anchete privind absorb ția (a se vedea anexa J)

În cazurile în care există informații suficiente care să arate că, după perioada anchetei inițiale și înainte sau după instituirea măsurilor, prețurile de export au scăzut sau că nu au existat sau au existat insuficiente schimbări în prețurile de revânzare sau în prețurile ulterioare de vânzare ale produsului importat în UE, o reexaminare a „absorbției” poate fi inițiată pentru a examina dacă măsura a avut efecte asupra prețurilor menționate anterior. Marjele de dumping pot, ca atare, să fie recalculate și taxa mărită pentru a se ține cont de aceste prețuri de export mai scăzute. Posibilitatea reexaminărilor privind „absorbția” este inclusă la articolul 12 și la articolul 19 alineatul (3) din regulamentele de bază.

În 2009 nu a fost inițiată sau încheiată nicio reexaminare antiabsorbție.

8.3.6. Anchete privind eludarea (a se vedea anexa K)

Posibilitatea de a redeschide anchete în circumstanțe în care se aduc elemente de probă pentru a arăta că măsurile sunt eludate este prevăzută la articolele 13 și 23 din regulamentele de bază.

În 2009 a fost inițiată o astfel de anchetă. O anchetă antieludare s-a finalizat prin extinderea taxei.

8.4. Anchete privind salvgardarea (a se vedea anexa L)

În 2008 nu au avut loc activități de salvgardare în cadrul UE.

9. Aplicarea măsurilor antidumping/antisubven țII

9.1. Urmărirea măsurilor

Activitățile de urmărire privind măsurile în vigoare s-au concentrat asupra a patru domenii principale: (1) evitarea fraudei; (2) monitorizarea fluxurilor comerciale și a dezvoltării pieței; (3) ameliorarea eficacității cu instrumentele corespunzătoare și (4) reacția la practicile ilegale. Aceste activități au permis serviciilor responsabile pentru IPC să asigure, în mod proactiv și în colaborare cu statele membre, controlul corespunzător al punerii în aplicare a măsurilor de protecție comercială în Uniunea Europeană.

9.2. Monitorizarea angajamentelor (a se vedea anexele M și Q)

Monitorizarea angajamentelor face parte din activitățile de aplicare, având în vedere faptul că angajamentele reprezintă o formă a măsurilor antidumping sau antisubvenții. Ele sunt acceptate de Comisie dacă este îndeplinită condiția conform căreia acestea pot elimina efectiv efectele prejudiciabile ale dumpingului sau ale subvenționării.

La începutul anului 2009 erau în vigoare 46 de angajamente. În cursul anului 2009, au avut loc următoarele schimbări privind portofoliul de angajamente: angajamentele a 3 societăți s-au încheiat din cauza expirării măsurilor, 2 angajamente au fost retrase de Comisie din cauza încălcărilor constatate și s-a aprobat o ofertă de angajament. Astfel, numărul total de angajamente în vigoare la sfârșitul anului 2009 este de 42.

10. Rambursări (a se vedea anexa U)

Articolul 11 alineatul (8) și articolul 21 alineatul (1) din regulamentele de bază le permit importatorilor să solicite rambursarea taxelor relevante colectate în cazurile în care se dovedește că marja de dumping/subvenție, pe baza căreia s-au plătit taxele, a fost eliminată sau redusă la un nivel inferior celui al taxei în vigoare.

În cursul anului 2009 au fost depuse 39 de noi cereri de rambursare. La finalul anului 2009 se aflau în curs 7 anchete care vizau 25 de cereri. S-au adoptat 5 decizii ale Comisiei: 3 dintre acestea au acordat rambursări parțiale și 2 au respins cererea de restituire. 7 cereri au fost retrase.

11. Control jurisdic țIONAL: HOTăRÂRI PRONUNțATE DE CURTEA DE JUSTIțIE/TRIBUNAL

În 2009, Curtea de Justiție și Tribunalul au emis în total 13 hotărâri în domeniul măsurilor antidumping sau antisubvenții. Dintre acestea, una a fost o hotărâre de interpretare a unei alte hotărâri. Documentul de lucru oferă un rezumat al unora dintre aceste hotărâri.

În 2009 au fost prezentate 17 noi cauze, dintre care 10 în fața Tribunalului și 7 în fața Curții de Justiție.

Anexa S la documentul de lucru conține o listă a cauzelor antidumping/antisubvenții prezentate în fața Tribunalului și a Curții de Justiție, care se aflau încă în curs la sfârșitul anului 2009.

12. Activită țI ÎN CADRUL ORGANIZAțIEI MONDIALE A COMERțULUI (OMC)

12.1. Solu ționarea diferendelor în domeniile antidumping, antisubvenții și de salvgardare

OMC prevede o procedură riguroasă pentru soluționarea diferendelor între membrii OMC în ceea ce privește aplicarea acordurilor OMC.

În aprilie 2009, în urma cererii de consultări adresate UE de către India la OMC, au avut loc consultări privitoare la măsurile antidumping și antisubvenții în vigoare privind polietilenul tereftalat (PET).

În urma cererii de consultări adresate UE de către China la OMC, în septembrie 2009 au avut loc consultări privind măsurile antidumping în vigoare în ceea ce privește anumite elemente de fixare din fier sau oțel.

Detalii suplimentare privind aceste cauze se găsesc în documentul de lucru atașat la prezentul raport.

12.2. Alte activită ți ale OMC

În 2009, Grupul ADD de negociere privind normele s-a reunit cu regularitate pentru a discuta proiectul revizuit de text al președinției care fusese difuzat în decembrie 2008 și „foaia de parcurs” pentru subvențiile pentru pescuit. În această versiune revizuită, cele mai multe aspecte contencioase au fost eliminate din textele privind măsurile antidumping și antisubvenții și au fost înlocuite cu „spații rezervate” care rezumă punctele de contencios între membri pentru fiecare subiect.

Nu s-a putut înregistra niciun progres în niciunul dintre aceste subiecte în domeniile antidumpingului și subvențiilor orizontale. În ceea ce privește pescuitul, grupul a avut discuții intense pe baza întrebărilor incluse în foaia de parcurs a președinției. Aceasta a permis clarificarea punctelor de vedere ale membrilor în subiecte-cheie, dar nu a contribuit la convergența pozițiilor.

Participarea serviciilor Comisiei la activitatea curentă a comitetelor privind practicile antidumping, subvențiile, măsurile compensatorii și măsurile de salvgardare a continuat, în paralel cu aceste activități. Comitetele s-au reunit de două ori în sesiuni ordinare pentru a examina notificările și a aborda subiecte care prezintă un interes special.

Concluzie

În 2009 s-a înregistrat o creștere ușoară a numărului de noi cauze inițiate față de anul precedent, precum și o scădere a numărului de măsuri definitive impuse. Numărul de anchete încheiate fără impunere de măsuri a crescut considerabil, iar numărul de măsuri provizorii impuse s-a dublat față de anul trecut. În ceea ce privește reexaminările, numărul celor inițiate a crescut semnificativ, în timp ce numărul reexaminărilor încheiate a prezentat o scădere puternică față de cifrele din 2008.

2009 a adus îmbunătățiri în transparența anchetelor de protecție comercială. Comisia a început să pună în aplicare mai multe inițiative care fuseseră aprobate după consultări cu statele membre. Printre acțiuni s-au numărat reactualizarea site-ului internet dedicat IPC, asistență specifică pentru IMM-uri și o comunicare îmbunătățită. Această activitate va continua.

[1] Tabelul 1 din documentul de lucru furnizează informații statistice privind noile anchete pentru anii 2005-2009, efectuate în conformitate cu dispozițiile articolelor 5 și 10 din regulamentele de bază.